କରୋନା ରୋକିବାକୁ ମୋଦୀ ଦେଲେ ୭୨ ଘଣ୍ଟିଆ ଫର୍ମୁଲା - ସତ୍ଯର ସ୍ବର ନିର୍ଭୟ\nକରୋନା ରୋକିବାକୁ ମୋଦୀ ଦେଲେ ୭୨ ଘଣ୍ଟିଆ ଫର୍ମୁଲା\nପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ମଙ୍ଗଳବାର କରୋନା ସ୍ଥିତି ନେଇ ମହାରାଷ୍ଟ୍ର, ପଶ୍ଚିମବଙ୍ଗ, ଉତ୍ତରପ୍ରଦେଶ, ତେଲେଙ୍ଗାନା, କର୍ଣ୍ଣାଟକ, ଆନ୍ଧ୍ରପ୍ରଦେଶ, ବିହାର, ଗୁଜରାଟ, ପଞ୍ଜାବ, ତାମିଲନାଡୁ ଏବଂ କର୍ଣ୍ଣାଟକର ମୁଖ୍ୟମନ୍ତ୍ରୀଙ୍କ ସହ ଆଲୋଚନା କରିଛନ୍ତି । ଏହି ଅବସରରେ ସେ କହିଥିଲେ ଯେ, ଅଧିକ ଟେଷ୍ଟିଂ ଯୋଗୁ କରୋନା ସଂକ୍ରମଣକୁ ଚିହ୍ନଟ କରିବା ଏବଂ ରୋକିବାରେ ସାହାଯ୍ୟ ମିଳୁଛି । ଆକ୍ଟିଭ୍ କେସ୍ ପ୍ରତିଶତ କମିଛି । ରିକଭରୀ ରେଟ୍ ଲଗାତାର ବୃଦ୍ଧି ପାଉଛି । ଯାହାର ଅର୍ଥ ହେଉଛି ଆମର ପ୍ରୟାସ ସଫଳ ହେବାରେ ଲାଗିଛି । ଆଉ ସବୁଠାରୁ ଗୁରୁତ୍ୱପୂର୍ଣ୍ଣ କଥା ହେଲା ଲୋକଙ୍କ ମଧ୍ୟରେ ଭରସା ଏବଂ ଆତ୍ମବିଶ୍ୱାସ ବଢୁଛି ଓ ଭୟର ମାହୋଲ ବି କମ୍ ହୋଇଛି ।\n୭୨ ଘଣ୍ଟା ଫର୍ମୁଲା କ'ଣ?\nବିଶେଷଜ୍ଞଙ୍କ ଅନୁଯାୟୀ, ଯଦି ଆମେ ସଂକ୍ରମଣକୁ ପ୍ରଥମ ୭୨ ଘଣ୍ଟାରେ ଚିହ୍ନଟ କରିନିଅନ୍ତି, ତେବେ ସଂକ୍ରମଣର ଗତି ମନ୍ଥର ହୋଇଯାଇଥାଏ । ଆଉ ଏହି ୭୨ ଘଣ୍ଟା ମଧ୍ୟରେ ସଂକ୍ରମିତଙ୍କ ଆଖପାଖ ଲୋକଙ୍କର ମଧ୍ୟ ଟେଷ୍ଟ ହୋଇଯିବା ଦରକାର ବୋଲି ପ୍ରଧାନମନ୍ତ୍ରୀ କହିଥିଲେ । ଏହାଛଡା ହାତ ଧୋଇବା, ମାସ୍କ ପିନ୍ଧିବା ଏବଂ କେଉଁଠାରେ ବି ନଥୁଙ୍କିବା ବିଷୟରେ ପ୍ରତ୍ୟେକ ଲୋକଙ୍କୁ ସଚେତନ କରାଯିବା ଉଚିତ୍ । ଏହାକୁ ନେଇ ଲୋକଙ୍କ ମଧ୍ୟରେ ଏକ ନୂଆ ମନ୍ତ୍ରୀ ପହଁଞ୍ଚାଇବା ଉଚିତ୍ । କେବଳ ଏହା କରିବା ଦ୍ୱାରା ହିଁ ଆମେ ଦେଶର ସର୍ବାଧିକ ସଂକ୍ରମିତ ୧୦ ରାଜ୍ୟର ସ୍ଥିତିକୁ ସୁଧାରି ପାରିବା ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରକାଶ ଥାଉ କି, ମହାରାଷ୍ଟ୍ରରେ ଏବେ ସଂକ୍ରମିତଙ୍କ ସଂଖ୍ୟା ୫.୨୪ଲକ୍ଷ ଥିବାବେଳେ ତାମିଲନାଡୁରେ ୩.୦୨ଲକ୍ଷ, ଆନ୍ଧ୍ରପ୍ରଦେଶରେ ୨.୩୫ଲକ୍ଷ, କର୍ଣ୍ଣାଟକରେ ୧.୮୨ଲକ୍ଷ, ଦିଲ୍ଲୀରେ ୧.୨୬ଲକ୍ଷ, ପଶ୍ଚିମବଙ୍ଗରେ ୯୮ହଜାର, ବିହାରରେ ୮୨ହଜାର, ତେଲେଙ୍ଗାନାରେ ୮୨ହଜାର ଏବଂ ଗୁଜରାଟରେ ସଂକ୍ରମିତଙ୍କ ସଂଖ୍ୟା ୭୨ହଜାର ରହିଛି । କରୋନା ଦ୍ୱାରା ଅତି ଭୟଙ୍କରଭାବେ ପ୍ରଭାବିତ ଏହି ରାଜ୍ୟଗୁଡିକୁ ପ୍ରଧାନମନ୍ତ୍ରୀ କରୋନା ମୁକାବିଲା ପାଇଁ କଣ୍ଟେନମେଣ୍ଟ, କଣ୍ଟାକ୍ଟ ଟ୍ରେସିଂ ଏବଂ ନିରୀକ୍ଷଣ ଉପରେ ଧ୍ୟାନକେନ୍ଦ୍ରିତ କରିବାକୁ ମଧ୍ୟ ପରାମର୍ଶ ଦେଇଛନ୍ତି । ଯେଉଁ ରାଜ୍ୟମାନଙ୍କରେ କମ୍ ଟେଷ୍ଟିଂ ହେଉଛି, ସେଠାରେ କରୋନା ସଂକ୍ରମଣ କେସ୍ ଅଧିକ ଆସୁଛି । ତେଣୁ ଉତ୍ତରପ୍ରଦେଶ, ଗୁଜରାଟ, ବିହାର, ପଶ୍ଚିମବଙ୍ଗ ଏବଂ ତେଲେଙ୍ଗାନା ଭଳି ରାଜ୍ୟଗୁଡିକ ଅଧିକ ଟେଷ୍ଟିଂ କରିବା ଦରକାର ବୋଲି ସେ କହିଥିଲେ ।\nଦେଶରେ ଏବେ ପ୍ରତିଦିନ ୭ଲକ୍ଷ ପର୍ଯ୍ୟନ୍ତ କରୋନା ଯାଞ୍ଚ ହେଉଛି । ଏହା ଲଗାତାର ବୃଦ୍ଧି ପାଉଛି ମଧ୍ୟ । ଏହାଦ୍ୱାରା ସଂକ୍ରମଣକୁ ଚିହ୍ନଟ ଏବଂ ରୋକିବାରେ ଅନେକ ସାହାଯ୍ୟ ମିଳୁଛି । ଆମର ଏଠାରେ ବିଶ୍ୱର ଅନ୍ୟ ଦେଶ ତୁଳନାରେ କରୋନାଜନିତ ମୃତୁ୍ୟହାର ମଧ୍ୟ କମ୍ ରହିଛି । ଏହା ଲଗାତାର କମିବାରେ ମଧ୍ୟ ଲାଗିଛି । ମୃତୁ୍ୟଦରକୁ ୧%ରୁ କମ୍ କରିବାକୁ ଚେଷ୍ଟା ଚାଲିଛି ବୋଲି ପ୍ରଧାନମନ୍ତ୍ରୀ କହିଥିଲେ । ଯଦି ସର୍ବାଧିକ ସଂକ୍ରମିତ ହୋଇଥିବା ୧୦ ରାଜ୍ୟ ମିଳିମିଶି କରୋନାକୁ ହରାଇ ଦିଅନ୍ତି, ତେବେ ଦେଶ ନିଶ୍ଚିତ ବିଜୟୀ ହେବ ବୋଲି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଏହି ଅବସରରେ କହିଥିଲେ ।\nକରୋନା ନେଇ ଗତ ୫ ମାସ ମଧ୍ୟରେ ରାଜ୍ୟଙ୍କ ସହ ହେଉଛି ସପ୍ତମ ବୈଠକ । ବୈଠକରେ ପ୍ରଧାନମନ୍ତ୍ରୀଙ୍କ ସହ ପ୍ରତିରକ୍ଷା ମନ୍ତ୍ରୀ ରାଜନାଥ ସିଂହ ଏବଂ ସ୍ୱାସ୍ଥ୍ୟ ମନ୍ତ୍ରୀ ଡ. ହର୍ଷବର୍ଦ୍ଧନ ଉପସ୍ଥିତ ଥିଲେ । ଦେଶରେ ଇତିମଧ୍ୟରେ କରୋନା ଭାଇରସ୍ ଯୋଗୁ ୨୨.୬୭ଲକ୍ଷ ସଂକ୍ରମିତ ହୋଇଥିବାବେଳେ ୪୫ହଜାରରୁ ଅଧିକ ଲୋକଙ୍କ ମୃତୁ୍ୟ ହୋଇସାରିଛି ।
